b'\n_START_ARTICLE_\nMednarodna konvencija o standardih za usposabljanje, pooblastilih in opravljanju stra\xc5\xbee pomor\xc5\xa1\xc4\x8dakov\n_START_PARAGRAPH_\nMednarodna konvencija o standardih za usposabljanje, pooblastilih in opravljanju stra\xc5\xbee pomor\xc5\xa1\xc4\x8dakov (angle\xc5\xa1ko International Convention on Standards of Training, Certification and Watchkeeping for Seafarers, STCW) obravnava na splo\xc5\xa1no pogoje, ki jih morajo izpolnjevati pomor\xc5\xa1\xc4\x8daki za opravljanje svojega poklica in \xc5\xa1e posebne pogoje o usposobljenosti oseb, ki preva\xc5\xbeaja nevarne snovi v pomorskem prometu._NEWLINE_Sprejeta je bila leta 1978 v Londonu na konferenci Mednarodne pomorske organizacije (IMO)._NEWLINE_Pred konvencijo STCW 1978 so posamezne dr\xc5\xbeave same urejale to podro\xc4\x8dje, obi\xc4\x8dajno ne glede na \xc5\xbee obstoje\xc4\x8do prakso drugih dr\xc5\xbeav. Zato so se standardi in posamezni postopki med seboj zelo razlikovali ne glede na to, da je pomorstvo izmed vseh dejavnosti najbolj mednarodno usmerjeno._NEWLINE_V konvenciji so postavljeni minimalni zahtevki za posadko. Konvencija ne predstavlja modela, po katerem bi morale dr\xc5\xbeave uriti posadko. V mnogih dr\xc5\xbeavah so ti zahtevki precej stro\xc5\xbeji od zahtevkov dolo\xc4\x8denih v konvenciji. Zaradi napredka tehnologije je bila konvencija modificirana leta 1995.'